b'\n_START_ARTICLE_\nU\xc5\xa1esne sve\xc4\x8dke\n_START_PARAGRAPH_\nU\xc5\xa1esne sve\xc4\x8dke oz. u\xc5\xa1esni tulci so izdelki za odma\xc5\xa1evanje u\xc5\xa1es. Metoda, ki jo imenujemo tudi u\xc5\xa1esno sto\xc5\xbekanje, je bila prvenstveno alternativna metoda zdravljenja v holisti\xc4\x8dne namene, danes pa se pogosteje uporablja za odpravljanje te\xc5\xbeav z u\xc5\xa1esnim maslom. U\xc5\xa1esne sve\xc4\x8dke s strani ameri\xc5\xa1ke agencije FDA (Food and Drug Administration) niso bile odobrene, saj agencija ni ugotovila veljavnih znanstvenih dokazov za varnost ali u\xc4\x8dinkovitost teh izdelkov. FDA potro\xc5\xa1nike celo poziva, naj ne uporabljajo u\xc5\xa1esnih sve\xc4\x8d, saj te lahko povzro\xc4\x8dijo hude telesne po\xc5\xa1kodbe, tudi \xc4\x8de se uporabljajo v skladu z navodili proizvajalca.\n_START_SECTION_\nIzvor\n_START_PARAGRAPH_\nZgodovina in izvor te metode je precej nejasen. Uporaba naj bi po nekaterih podatkih segala 2500 let pr.n.\xc5\xa1t, ko so bile sve\xc4\x8de narejene iz lanu, medtem ko drugi podatki trdijo druga\xc4\x8de, in sicer, da se je uporaba za\xc4\x8dela z udoma\xc4\x8ditvijo \xc4\x8debel in pridobivanjem \xc4\x8debeljega voska. Viri si med seboj niso enotni niti pri podajanju kraja izvora, nekateri metodo pripisujejo starim Egip\xc4\x8danom, Kitajcem, Tibetancem, drugi pa spet Indijancem ali Majem. Nekatera indijanska plemena so tako npr. uporabljala sto\xc5\xbe\xc4\x8daste sve\xc4\x8de, da so vpihovala zeli\xc5\xa1\xc4\x8dni dim v uho med pripravami na obrede in rituale. To ravnanje se je smatralo za duhovni proces za razjasnitev misli in \xc4\x8dutov. V raziskavi  so pri\xc5\xa1li do ugotovitve, da je uporaba u\xc5\xa1esnih sve\xc4\x8d stara okoli 80 let.\n_START_SECTION_\nNa\xc4\x8din in namen uporabe\n_START_PARAGRAPH_\nTradicionalno je opravljal proces sto\xc5\xbekanja mojster energetskih zdravilcev, danes ga izvajajo v razli\xc4\x8dnih kozmeti\xc4\x8dnih salonih, lahko pa se ga izvaja tudi doma. En konec u\xc5\xa1esne sve\xc4\x8dke se vstavi v uho osebe, drugi konec pa pri\xc5\xbege. Plamen se ob\xc4\x8dasno zmanj\xc5\xa1a s \xc5\xa1karjami in nato ugasne 5-10 centimetrov do drugega konca, ki ga ima oseba v u\xc5\xa1esu. Bolnik le\xc5\xbei na strani, tako da je uho, ki se ga zdravi s sve\xc4\x8dkami, obrnjeno navzgor. Sve\xc4\x8da se lahko zatakne skozi papirnato ali aluminijasto plo\xc5\xa1\xc4\x8do oz. katerokoli za\xc5\xa1\xc4\x8dito pred vro\xc4\x8dim voskom in pepelom, ki bi lahko padel z gore\xc4\x8dega dela sve\xc4\x8de in po\xc5\xa1kodoval bolnika. Ob osebi mora biti postavljena posoda z vodo. Proces traja pribli\xc5\xbeno eno uro in se porabita ena ali dve u\xc5\xa1esni sve\xc4\x8de za vsako uho. Svetuje se, da ga posameznik ne izvaja sam na sebi.\n_START_SECTION_\nSestava in oblika\n_START_PARAGRAPH_\nU\xc5\xa1esne sve\xc4\x8de so narejene iz nebeljenega bomba\xc5\xbea ali lana, namo\xc4\x8denega v vosek (tj. parafin ali \xc4\x8debelji vosek), oblikovanega v votli sto\xc5\xbeec ali valj. Med izdelavo u\xc5\xa1esnih sve\xc4\x8d se lahko vosku dodajo zeli\xc5\xa1\xc4\x8da, kot so navadni \xc5\xbeajbelj (Salvia officinalis), prava kamilica (Chamomila recutita), vrtnice, navadni ro\xc5\xbemarin (Rosmarinus officinalis), navadni repinec (Arctium lappa), jojoba in druga. Vosku dodana zeli\xc5\xa1\xc4\x8da naj bi podprla delovanje postopka \xc5\xa1e s strani aromaterapije. U\xc5\xa1esne sve\xc4\x8de merijo v dol\xc5\xbeino pribli\xc5\xbeno 30 cm, okrog 1,5 cm v premer na vrhu in okoli 0.5 cm na sto\xc5\xbe\xc4\x8dastem dnu._NEWLINE_Skozi stoletja so bili razviti razli\xc4\x8dni voski za u\xc5\xa1esne sve\xc4\x8dke: iz razli\xc4\x8dnih ma\xc5\xa1\xc4\x8dob, olj in voskom podobnih snovi iz \xc5\xbeivali, rastlin in kamnov. Voski so snovi, ki imajo splo\xc5\xa1ne fizikalno kemijske zna\xc4\x8dilnosti: pri sobni temperaturi so v trdnem stanju, pri vi\xc5\xa1jih temperaturah pa so v teko\xc4\x8dem stanju. Primarno so sestavljeni predvsem iz ogljikovodikov, so hidrofobni, nizke toksi\xc4\x8dnosti, reaktivnosti, vonja in gorljivi. Vsi voski so torej primarno ogljikovodiki, ne glede na to ali izhajajo iz \xc5\xbeivali, rastlin ali petroleja. Proizvajalci uporabljajo pri izdelavi u\xc5\xa1esnih sve\xc4\x8dk razli\xc4\x8dne voske, najpogostej\xc5\xa1e \xc4\x8debelji vosek, sojin vosek, parafin in vosek, ki se uporablja v prehrambni industriji. Nikoli ni bilo dokazano, da bi lahko bili voski, ki se uporabljajo za izdelavo u\xc5\xa1esnih sve\xc4\x8d lahko toksi\xc4\x8dni ali kako druga\xc4\x8de \xc5\xa1kodljivi za ljudi. Najve\xc4\x8dja te\xc5\xbeava, s katero se sre\xc4\x8dujejo proizvajalci, je izdelava sve\xc4\x8de, ki bo gorela po\xc4\x8dasi in dosledno. Stene sve\xc4\x8de morajo biti dovolj tanke, da pri gorenju ne bo nastajalo preve\xc4\x8d saj in da ogorki ne bodo predstavljali potencialne nevarnosti za uporabnika. Pove\xc4\x8dano povpra\xc5\xa1evanje po u\xc5\xa1esnih sve\xc4\x8dkah v zadnjih desetih letih je privedlo do \xc5\xa1ir\xc5\xa1e proizvodnje, pri kateri pa so proizvajalci za\xc4\x8deli uporabljati cenej\xc5\xa1e in la\xc5\xbeje dostopne, a neprimerne in v nekaterih primerih nevarne materiale. Posledica nepravilno izbranih materialov za izdelavo sve\xc4\x8dk, so po\xc5\xa1kodbe zunanjega in notranjega u\xc5\xa1esa uporabnika, pogoste so tudi po\xc5\xa1kodbe u\xc5\xa1esnega bobni\xc4\x8da. Za dosego uravnavanja hitrosti zgorevanja sve\xc4\x8de je zato potrebno primerjati zna\xc4\x8dilnosti ve\xc4\x8d voskov._NEWLINE_\xc4\x8cebelji vosek ima v alternativni medicini, ki se opira na naravne vire, marketin\xc5\xa1ko prednost pred vsemi ostalimi, saj je v o\xc4\x8deh uporabnika sinonim za naraven, organski in okolju prijazen material. Vendar pa se pri izdelavi sve\xc4\x8d ne obna\xc5\xa1a idealno, pojavljajo se namre\xc4\x8d te\xc5\xbeave, saj je lepljiv, mehek, debelej\xc5\xa1e sestave, ob gorenju se pove\xc4\x8da nevarnost kapljanja in s tem tudi nevarnost opeklin potro\xc5\xa1nika. Poleg navedenih lastnosti je te\xc5\xbeava \xc4\x8debeljega voska zelo variabilna sestava (okoli 280 razli\xc4\x8dnih spojin od katerih \xc5\xa1e niso bile vse identificirane), hkrati ga ne moremo ozna\xc4\x8diti za povsem organskega, saj ne moremo predvideti gibanja vsake izmed \xc4\x8debel izven njihovega panja. Izdelava u\xc5\xa1esnih sve\xc4\x8d, katerih sestava bi bila 100% le iz \xc4\x8debeljega voska, je zato nemogo\xc4\x8da. Sojin vosek, ki je sprejemljiv za potrebe naravnega zdravljenja, je dejansko hidrogenirano sojino olje. Postopek hidrogeniranja je obi\xc4\x8dajno izveden pri visokih temperaturah (400-700 \xe1\xb5\x92C), pod visokim tlakom in v prisotnosti katalizatorja (npr. Ni). Ker je olje hidrogenirano postopoma, je mo\xc5\xbeno spremljati in prilagajati njegove optimalne vrednosti in lastnosti nadaljnji uporabi (npr. jodovo \xc5\xa1tevilo, tali\xc5\xa1\xc4\x8de 50-53 \xe1\xb5\x92C idr.). Po koncu hidrogeniranja se katalizator odstrani in olje je lahko nadaljnje beljeno. V primerjavi s \xc4\x8debeljim voskom je sojin vosek zelo masne sestave na otip, z ni\xc5\xbejo temperaturo tali\xc5\xa1\xc4\x8da, z veliko rezidualnega voska pri zgorevanju in tudi velike tendence po kapljanju._NEWLINE_Za izdelavo sve\xc4\x8d se zato uporabljajo razli\xc4\x8dne koli\xc4\x8dine navedenih voskov v kombinaciji s sinteti\xc4\x8dnimi, k prispevajo h konsistenci sve\xc4\x8de, omogo\xc4\x8dajo vezavo eteri\xc4\x8dnih olj, zmanj\xc5\xa1ajo mo\xc5\xbenost tvorbe zra\xc4\x8dnih mehur\xc4\x8dkov in, kar je najpomembnej\xc5\xa1e, prepre\xc4\x8dijo kapljanje voska ob zgorevanju. Iz navedenega lahko torej sklepamo, da organska u\xc5\xa1esna sve\xc4\x8dka ne obstaja.\n_START_SECTION_\nMehanizem delovanja in u\xc4\x8dinkovitost\n_START_PARAGRAPH_\nZdi se, da so najbolj natan\xc4\x8den vir zgodovinske uporabe sve\xc4\x8dk ustna izro\xc4\x8dila, ampak tudi ta ne opredeljujejo natan\xc4\x8dno, kako deluje u\xc5\xa1esno sto\xc5\xbekanje. Ponudniki u\xc5\xa1esnih sve\xc4\x8dk zagovarjajo teorijo mehanizma, da naj bi se zaradi toplote po pri\xc5\xbeigu sve\xc4\x8dke ustvaril majhen vakuum, ki sesa u\xc5\xa1esno maslo in druge ne\xc4\x8disto\xc4\x8de iz u\xc5\xa1esnega kanala._NEWLINE_U\xc5\xa1esne sve\xc4\x8dke so se izkazale v nekaterih primerih u\xc4\x8dinkovite za holisti\xc4\x8dne namene in tudi za druge alternativne metode, kot so aromaterapija, masa\xc5\xbene tehnike, meditacija in druge. \xc4\x8ceprav se je torej u\xc5\xa1esne sve\xc4\x8dke v preteklosti praviloma uporabljalo le v holisti\xc4\x8dne namene, za pomo\xc4\x8d telesu in umu pri doseganju stanja homeostaze, so napa\xc4\x8dne informacije pripeljale do tega, da je javnost za\xc4\x8dela uporabljati u\xc5\xa1esne sve\xc4\x8dke kot odstranjevalec u\xc5\xa1esnega voska. To razmi\xc5\xa1ljanje je pripeljalo do splo\xc5\xa1nega prepri\xc4\x8danja, da u\xc5\xa1esne sve\xc4\x8dke zdravijo u\xc5\xa1esne infekcije in ostale u\xc5\xa1esne te\xc5\xbeave z odstranjevanjem u\xc5\xa1esnega voska, v katerem \xc5\xbeivijo razli\xc4\x8dne bakterije in zajedavci. Ve\xc4\x8dini ljudi, ki uporablja u\xc5\xa1esne sve\xc4\x8dke, je bilo razlo\xc5\xbeeno, da je metoda enostavna, neinvazivna in poceni. Prav tako lai\xc4\x8dna javnost zmotno meni, da proces deluje na podlagi spiralnega efekta dima in toplote ognja. Slednja naj bi povzro\xc4\x8dila rahel vakuum, ki povle\xc4\x8de u\xc5\xa1esno maslo v sve\xc4\x8dko, kar pa je bilo s \xc5\xa1tevilnimi eksperimenti ovr\xc5\xbeeno. Ko u\xc5\xa1esna sve\xc4\x8dka po\xc4\x8dasi zgoreva, se na njenem dnu nabirajo ve\xc4\x8dji, fini ostanki, ki jih napa\xc4\x8dno interpretirajo kot u\xc5\xa1esni vosek in ostale ne\xc4\x8disto\xc4\x8de. Medicinska skupnost je izvedla raziskave, ki so pokazale, da po uporabi u\xc5\xa1esnih sve\xc4\x8d v tulcu ne ostanejo nobeni \xc4\x8dlove\xc5\xa1ki izlo\xc4\x8dki. Ugotovili so tudi, da se pri gorenju sve\xc4\x8de ne ustvari niti toliko vakuuma, da bi lahko dvignil majhen kristal soli._NEWLINE_Podobno \xc5\xa1tudijo mehanizma delovanja so naredili tudi pri . Naredili so model za u\xc5\xa1esni kanal in vanj postavili aktivno u\xc5\xa1esno sve\xc4\x8do. Na nasprotni strani so namestili tipanometer, ki je meril razliko tlakov. Zaznali niso nobenih negativnih tlakov. S tem so dokazali, da temno rjava substanca, ki jo zaznamo po uporabi, ne more biti u\xc5\xa1esno maslo oziroma ne\xc4\x8disto\xc4\x8de. Bistvo raziskave  je bilo preverjanje in raziskovanje \xc5\xa1tevilnih trditev ponudnikov u\xc5\xa1esnih sve\xc4\x8dk. Znanstveniki so najprej preverili, \xc4\x8de\xc2\xa0\xc2\xbbmedmre\xc5\xbeno povezovanje v glavi omogo\xc4\x8da u\xc5\xa1esni sve\xc4\x8di, da izsu\xc5\xa1i celoten sistem skozi u\xc5\xa1esa\xc2\xab. Teko\xc4\x8dine in plini ne prehajajo zdravega bobni\xc4\x8da. Veliko ljudi je \xc5\xbee izkusilo u\xc5\xa1esni tlak pri spremembi vi\xc5\xa1inske razlike ali med letenjem, tla\xc4\x8dna razlika je posledica razlike atmosferskega tlaka in tlaka v srednjem u\xc5\xa1esu. \xc4\x8ce bi teko\xc4\x8dine in plini prehajali bobni\xc4\x8d, potem spremembe atmosferskega tlaka ne-bi ustvarile ob\xc4\x8dutka sprememb v tlaku. V na\xc5\xa1em telesu tudi ni praznih medsebojnih prehodov, sicer obstajajo arterije, vene, limfni sistem in \xc5\xbeiv\xc4\x8dne mre\xc5\xbee, a ti sistemi imajo specifi\xc4\x8dne naloge in polo\xc5\xbeaj. Trditev je tako napa\xc4\x8dna. \xc2\xbbKisik skozi sve\xc4\x8do povzro\xc4\x8da vakuum\xc2\xab. Vakuum, ki naj bi nastajal, v \xc5\xa1tevilnih presku\xc5\xa1anjih ni nastal, zato so ovrgli tudi to trditev. \xc2\xbbNastajajo\xc4\x8d vakuum odstrani ne\xc4\x8distote iz u\xc5\xa1esnega kanala.\xc2\xab. V \xc5\xa1tudijo so vklju\xc4\x8dili dve skupini ljudi, in sicer je imela prva skupina (pred uporabo) u\xc5\xa1esni kanal z u\xc5\xa1esnim maslom, druga skupina (pred uporabo) pa o\xc4\x8di\xc5\xa1\xc4\x8den u\xc5\xa1esni kanal. Po uporabi u\xc5\xa1esnih sve\xc4\x8dk pri obeh skupinah, niso zasledili zmanj\xc5\xa1anja u\xc5\xa1esnega masla, ampak so imeli nekateri posamezniki maslo sve\xc4\x8dke v u\xc5\xa1esnem kanalu. Pojav masla sve\xc4\x8dke so potrdili s plinsko kromatografijo, ki je pokazala pojav \xc5\xa1tevilnih alkanov, ki se nahajajo v vosku sve\xc4\x8dke. Tudi ta trditev je tako napa\xc4\x8dna. \xc2\xbbMetoda je varna in u\xc4\x8dinkovita.\xc2\xab\xc2\xa0Metoda je zelo nevarna, saj se lahko pri tem ope\xc4\x8demo, izgubimo sluh zaradi infekcije bobni\xc4\x8da, sekundarnega u\xc5\xa1esa in u\xc5\xa1esnega kanala. Pri sami uporabi lahko pride do po\xc5\xbeara. Tudi ta trditev je napa\xc4\x8dna. V \xc5\xa0tudiji so potrdili, da obstajata dve teoriji delovanja sve\xc4\x8dk, in sicer prva teorija zagovarja delovanje vakuuma, druga pa govori o tem, da z u\xc5\xa1esnimi sve\xc4\x8dkami ne odstranimo ne\xc4\x8distot, ampak se le-te stopijo in po nekaj dnevih same pridejo iz u\xc5\xa1esa.'